## L’Institut Valencià de Cultura dona suport a la celebració de la 41a edició de Quartmetratges, el festival degà del curtmetratge en valencià

*** La Filmoteca Valenciana ha acollit la presentació del festival, que se celebra de l’11 al 19 d’octubre en diversos espais culturals de Quart de Poblet
* El festival està organitzat per l’Ajuntament de la localitat amb la col·laboració de l’IVC**

El director general de l’Institut Valencià de Cultura, Álvaro López-Jamar, ha participat en la presentació dels continguts dels continguts del festival Quartmetratges, que se celebra de l’11 al 19 d’octubre a Quart de Poblet.

“Ens satisfà que Quartmetratges puga presentar un any més la seua programació en La Filmoteca Valenciana, perquè és el festival degà del gènere del curtmetratge a la Comunitat Valenciana i l’únic dedicat exclusivament al curt valencià”, ha assenyalat López-Jamar

López-Jamar també ha indicat que Quartmetratges “ha sigut una excel·lent plataforma de promoció de guionistes i cineastes valencians durant més de quatre dècades, no solament per les seues projeccions sinó també pel concurs de guions”.

En l’acte han intervingut també l’alcaldessa de Quart de Poblet, Cristina Mora; els dissenyadors de Granissat Estudi Creatiu, responsables de la identitat gràfica de Quartmetratges, Lluis Campello i Claudia Kjolner, i el director artístic del festival, Ramón Alfonso.

Per la seua part, l’alcaldessa de Quart de Poblet, Cristina Mora, ha indicat que és un orgull “estar presentant esta 41a edició perquè suposa l’èxit d’una iniciativa municipal que comencem amb molta il·lusió i que hem sigut capaços de tindre un festival amb entitat i amb identitat pròpia, la qual cosa no ha sigut una tasca senzilla, però que ha sigut possible gràcies al suport d’institucions com l’IVC”.

Mora ha afegit que “en esta edició, a més, volem fer un pas més enllà i les dos sessions de dijous, 17 d’octubre, estaran adaptades per a persones amb discapacitat auditiva i visual, la qual cosa suposa un pas molt important perquè Quartmetratges siga també un espai d’oci integrador”.

En la presentació del festival, els dissenyadors de Granissat Estudi Creatiu, responsables de la identitat gràfica de Quartmetratges, Lluis Campello i Claudia Kjolner, han presentat el cartell i explicat el seu procés de creació.

**Concurs de guions**

El festival fa 36 anys que premia guions en paral·lel al concurs de curtmetratges, com un acte de reivindicació de l’escriptura de guió. Molts dels textos premiats han participat després en el festival com a curtmetratges, la qual cosa indica que Quartmetratges és una eficaç plataforma per al desenrotllament no solament dels projectes, sinó també de cineastes.

El festival Quartmetratges, amb el seu concurs de curtmetratges valencians i el seu concurs de guions, està organitzat per l’Ajuntament de Quart de Poblet amb la col·laboració de la Conselleria d’Educació, Cultura, Universitats i Ocupació, a través de l’Institut Valencià de Cultura. També compta amb el suport de l’Àrea de Cultura de la Diputació de València i Movibeta.

**Projeccions a Quart de Poblet**

L’acte d’inauguració se celebra el divendres 11 d’octubre, a les 19:30 hores, en el Centre Cultural El Casino de Quart de Poblet amb l’actuació de l’humorista Jesús Manzano.

El dissabte 12 d’octubre, a les 18:00 hores, en l’Auditori Molí de la Vila es projecta el llargmetratge valencià *La casa* d’Àlex Montoya.

El dimarts 15 d’octubre, a les 19 hores, en el Centre Cultural El Casino es projecten els curts del concurs ‘Curts por mòbil’ de l’Àrea d’Igualtat de l’Ajuntament i del curtmetratge realitzat per l’alumnat del Projecte Europeu Cinema i Acció de l’Àrea de Joventut.

El dimecres 16 d’octubre, a les 19:00 hores, en el Centre Cultural El Casino es projecten els curts *Deliver Me* de Joecar Hanna-Zhang; *HDA (Historias de amor)* de Javier Artigas; *Azul meteoro* de Marta Guillén, i *Romance y destrucción* d’Honorato Ruiz. En la sessió de les 20:00 hores es projecten *Intercanvi* d’Alberto Evangelio Ramos; *Els amants* de Joan Vives Lozano; i *Troleig* de Luis Alberto Pérez Cuevas.

El dijous 17 d’octubre, a les 19:00 hores, en el Centre Cultural El Casino es projecten els curts *El pisito* de Claudia García; *Este es el diario no tan secreto de Raquel* de Raquel Agea Ramos; i *Morir antes de morir* de Jesús Lacorte. En la sessió de les 20:00 hores es projecten els curts d’animació *Felina* de María Lorenzo; *Mortelli, un cas perdut* de Ben Fernández; *Periquitos* d’Alex Rey, i *Gilbert* d’Arturo Lacal, Alex Salu i Jordi Jiménez.

El divendres 18 d’octubre, a les 1800 hores, en el Centre Cultural El Casino es projecten els curts *Para mamá y para ti* d’Antonio Ledesma; *Ruth* de Sonia Martí Gallego, i *Pequeño* de Meka Ribera i Álvaro G. Company. En la sessió de les 19:00 hores es projecten *En record de Lupi* de Sils Mare; *Para lo que nos queda en el convento* d’Ángel Quel, i *13 (Trece)* de Mariam Zelaia.

El dissabte 19 d’octubre, a les 12:00 hores, a la Biblioteca Pública Municipal Enric Valor se celebra el taller infantil ‘Monstres de pel·lícula’ organitzat per Luminaria, Arte y Aprendizaje.

La gala de clausura amb l’entrega de premis se celebrarà el dissabte 19 d’octubre, a les 19:30 hores, en l’Auditori Molí de Vila, en un acte conduït per Pepa Cases.

Fecha: 01/10/2024